  Виталий Пронин Шаермылэн историяз бадӟым пытьы кельтэм муртлы Юрий Маслюковлы туэ 80 арес тырмысал. Солы сӥзьыса, «Не отступая - быть самим собой. Юрий Дмитриевич Маслюков в воспоминаниях» книга потӥз. Гожтӥз сое Николай Украинец.Зэмзэ вераса, та книга выль ӧвӧл ини, со поттэмын вал 2011-тӥ арын. Но тиражез пичи вал, соин авторлэн малпанэз кылдӥз сое эшшо огпол поттыны. Вылез книга, азьвылэныз ӵошатыса, шӧдскымон узыргес луиз. Отчы пыризы на Ижлэн но заводъёслэн азинсконазы быдӟым пытьы кельтэм адямиоос сярысь очеркъёс.Ю. Маслюков ас вакытаз туж дано адями вал. Шаермылэн палэназ вордскыса, со трос лэсьтӥз асьме производствоез ӝутон понна. Сое ӟечен тодазы ваё «Сбербанклэн» тӧроез Г. Греф, КПРФ партилэн кивалтӥсез Г. Зюганов, шаерысьтымы кивалтӥсьёс, ӵош ужам эшъёсыз...Н. Украинец верамъя, Ю. Маслюков сярысь тодэ ваёнъёсысь, тодыны луэ оглом социализм вакытысь, СССР-лэн куашкамез но туала Россилэн кылдэмез сярысь.Тунсыко луэ книгалэн авторез но. Николай Украинец вордскемын Белоруссиын. Удмуртие сое ужаны лэзиллям. Озьы шаермы кыкетӥ дорез луиз. Озьы ке но Николай Дмитриевич уг вунэты вордскем палъёссэ но культуразэ, Удмуртиысь белорус культурая «Батьковщина» обществоен кивалтэ. Н. Украинец, быдэс улонзэ производство удысын ужамын ке но, бадӟым мылкыдын гожъя тунсыко, тодмо, дано адямиос сярысь книгаос.Елена Рябина    